J. Podmanický, poslanec: (2007-06-26):
Ak sa dostaneme k otázke podpredsedov, myslím si, že samotný fakt podpredsedov, že teda zákon zavádza možnosť, aby bolo viac podpredsedov v samosprávnom kraji, nikto z vás nespochybnil, spochybnili ste kompetencie. Ale, prosím vás pekne, koho zastupuje podpredseda? Zastupuje zastupiteľstvo alebo zatupuje predsedu? Je podľa mňa absolútne pochopiteľné, že na podpredsedov prenáša svoje kompetencie, ktoré má zo zákona, prenáša kompetencie predseda, nie zastupiteľstvo. Je to absolútne logický argument, ktorý si myslím, že môže byť bezproblémovo akceptovaný. A ak sa pýtame na tú súčinnosť a spoluprácu, o ktorej som hovoril, veď v zákone je jasne povedané, že podpredsedov volí zastupiteľstvo na návrh predsedu. Jednoducho vy poslanci, teda resp. poslanci samosprávnych krajov si budú vyberať, ktorých kandidátov za podpredsedov prijmú, ktorých schvália a ktorých nie. Čiže aj pri otázke podpredsedov je tu evidentná súčinnosť a spolupráca medzi predsedom a podpredsedami a zastupiteľstvom. Pri sistačnom práve, teda pri možnosti predsedu trojpätinovou väčšinou prelomiť jeho veto, no opäť sa tu vyžaduje konsenzus. Ak sa predseda domnieva, že nejaké rozhodnutie je v rozpore so zákonom alebo je pre samosprávny kraj nevýhodné, tak požiada poslancov, aby sa znova k tomuto rozhodnutiu vrátili a aby sa našiel širší konsenzus. Takto to je odskúšané v obecnej samospráve. A tá sedemnásťročná skúsenosť naozaj ukazuje, že je to veľmi vhodne zvolený počet a výška a kvórum, a naozaj môžeme povedať, že za tých sedemnásť rokov nemáme zásadnejšie problémy s týmto. Opäť spomeniem tú zmenu rozpočtu alebo zmeny v rozpočte samosprávneho kraja, opäť sa tu vyžaduje súhlas zastupiteľstva. Jednoducho, ak poslanci zastupiteľstva nebudú súhlasiť s odovzdaním tejto kompetencie predsedovi, no tak mu je neodovzdajú a zostáva status quo. Ak poslanci zvážia, že do určitého percenta je vhodné, aby predseda vykonával aktuálne zásahy do rozpočtu, tak mu tú kompetenciu dajú. Tak o čom hovoríme, o čom hovoríte, pani poslanci, že tu dochádza k obmedzovaniu poslancov? Vôbec nie! Ale sú reálne prípady, napr. kalamita na Kysuciach dva roky dozadu, keď naozaj predseda musel veľmi razantne konať, aby sa jednoducho tej kalamite zabránilo. A, samozrejme, potom nastávali problémy s výkladom zákona a konštatoval to aj Najvyšší kontrolný úrad. A preto ste všetci aj vy, ktorí tu vystupujete, zahlasovali za uznesenie z októbra minulého roku, kde ste vládu zaviazali, aby pripravila návrh, ktorý túto situáciu bude riešiť. Ale čo chcem zdôrazniť, vyžaduje sa tu jednoznačne súčinnosť zastupiteľstva. Zastupiteľstvo nie je obmedzené a nie je dané na vedľajšiu koľaj. Tak prestaňte so zavádzaním! Už teda budem naozaj kratší, zrejme budem reagovať na faktické poznámky. Otázka mimoriadneho zastupiteľstva. V súčasnom zákone je napísané, že predseda zvolá zastupiteľstvo do 7 dní. Je niekoľko interpretácií tohto nejasného ustanovenia a nie je jasné, či do 7 dní predseda vykoná úkon na zvolanie, alebo už sa musí uskutočniť to zastupiteľstvo. Iné právne normy, keď chcú stanoviť, aby sa v určitej lehote niečo stalo, tak používajú termíny a slovné spojenia, napr. predseda zvolá zastupiteľstvo tak, aby sa konalo dovtedy a vtedy. No a toto zavádza táto novela, jednoducho upresnenie tohto znenia. To znamená dáva zastupiteľstvu zasa právomoc, aby bolo jednoznačne stanovené, že v akej lehote predseda musí zvolať to zastupiteľstvo. Čiže môže urobiť úkon zvolania v priebehu niekoľkých dní, ale musí ho urobiť tak, aby termín, ktorý určí na zastupiteľstvo, aby sa konalo jednoducho v tomto termíne. Takže tuto vlastne by som povedal, že táto novela obmedzuje predsedu a dáva právomoc poslancom. Takže opäť je tu ďalší argument toho, ako ste celú túto diskusiu zavádzali. Dovoľte mi, pán predseda, aby som predložil pozmeňujúci návrh, ktorý už poslanci majú v laviciach. Je to doplňujúci návrh k vládnemu návrhu zákona o samospráve vyšších územných celkov: v § 11 ods. 2 písm. h) sa pred slovo „vymenúvať“ vkladajú slová „na návrh predsedu“. Odôvodnenie: Predmetný návrh zvyšuje záujem zákonodarcu na dosiahnutí súčinnosti medzi predsedom samosprávneho kraja a zastupiteľstvom samosprávneho kraja pri vymenúvaní a odvolávaní vedúcich právnických osôb zriadených samosprávnym krajom. Tento návrh opäť len zapadá do celkovej konštrukcie súčinnosti medzi predsedom a zastupiteľstvom pri riadení samosprávneho kraja. Všetky návrhy tohto vládneho návrhu zákona sú vyvážené. Len obávam sa, že práve najdemokratickejší poslanci veľmi ťažko demokraciu prijímajú. Ďakujem veľmi pekne, pán predseda. (Potlesk.)